钦定古今图书集成/明伦汇编/官常典/第757卷 > 张天爵 冀运洪 王瀛 岳霔 霍度
## 钦定古今图书集成/明伦汇编/官常典/第757卷 > 张天爵 冀运洪 王瀛 岳霔 霍度

按《曲周县志》：天爵，陕西华州人，邑县丞冀运洪王瀛
岳霔霍度，邑诸生。崇祯甲申五月，闻逆闯败，又传吴
将军三桂、黎抚台玉田领兵南下，人心思明，邑之绅
衿聚族而谋，莫肯首事。四生毅然曰：“忠孝之事，义无
所逃，矧三百年养士之恩乎！但事无统，则不立，张少
尹明朝官，可暂管邑事。”谋定，拘伪令孙应震羁之别
所；并执平乡逃伪令田姓囚系之。乃为先帝发丧制
服，歃血盟，众相为感泣。时郡中伪守、伪防御使尚握
重兵，致讨之事，力弗能及。闻东昌、临清、德州义师并
起，遣使求援。不意变生不测，祸发肘腋矣。先是，伪令
应震闻败，多方结纳衙役，仓库钱粮预为给散，犒赏
工食，无不如意。小人贪残，遂尔逞志。于十三日夜半，
鼓噪入拥伪令。应震复坐公堂，变起仓卒，绅衿惊遁，
而天爵、四生次第被执。斯时天地晦冥，高卑易位，天
爵骂贼，四生不屈授命。赴义之际，惨不堪言。友人刘
逢源《吊诗》有云：“请剑心徒切，挥戈志未酬。”悲哉！五丈
夫之烈，可与日月争光矣。